ติดตั้งเครื่องสูบน้ำช่วยเหลือประชาชน 5 ตำบล ในพื้นที่อำเภอท่าปลา จังหวัดอุตรดิตถ์ หลังประสบปัญหาขาดแคลนน้ำ
นายประพิศ จันทร์มา อธิบดีกรมชลประทาน เปิดเผยว่า จากสถานการณ์น้ำในเขื่อนสิริกิติ์ จังหวัดอุตรดิตถ์ มีแนวโน้มลดลงอย่างต่อเนื่อง ทำให้ไม่สามารถส่งน้ำไปช่วยเหลือการอุปโภคบริโภค ให้กับแปลงอพยพจากการสร้างเขื่อนสิริกิติ์ ในเขตพื้นที่ 5 ตำบลของอำเภอท่าปลา โครงการชลประทานอุตรดิตถ์ ร่วมกับ กฟผ.(เขื่อนสิริกิติ์) นำเครื่องสูบน้ำไปติดตั้ง จำนวน 2 เครื่อง เป็นเครื่องสูบน้ำขนาด 10 นิ้ว 1 เครื่อง อัตราการสูบ 600 ลบ.ม./ชม. และเครื่องสูบน้ำขนาด 6 นิ้ว อีก 1 เครื่อง อัตราการสูบ 400 ลบ.ม./ชม. สูบน้ำจากเขื่อนสิริกิติ์ลงสู่คลองสิงห์ ก่อนส่งไปให้ประชาชนที่อาศัยอยู่ในเขตจัดสรรช่วยเหลือผู้อพยพท้ายเขื่อนสิริกิติ์ในพื้นที่ 5 ตำบลดังกล่าว ได้ใช้ในการอุปโภคบริโภค คิดเป็นปริมาณน้ำประมาณ 9,700 ลบ.ม./วัน นอกจากนี้ ยังได้สูบน้ำไปช่วยเหลือ การผลิตน้ำประปาของการประปาสุขาภิบาล อำเภอท่าปลา อัตราวันละประมาณ 357 ลบ.ม./วันอีกด้วย ทั้งนี้ การสูบน้ำได้เริ่มดำเนินการมาตั้งแต่วันที่ 11 เมษายน 2565 จนถึงปัจจุบัน รวมปริมาณน้ำที่สูบไปช่วยเหลือรวมทั้งสิ้นประมาณ 64,000 ลบ.ม. ซึ่งปัจจุบันอ่างเก็บน้ำห้วยน้ำรีอันเนื่องมาจากพระราชดำริ ก่อสร้างแล้วเสร็จ ซึ่งจะสามารถเก็บกักน้ำได้แล้ว ขณะนี้อยู่ระหว่างการก่อสร้างระบบท่อส่งน้ำ หากดำเนินการแล้วเสร็จจะช่วยแก้ไขปัญหาการขาดแคลนน้ำได้